## Program majstorskog ispita za zanimanje - majstor pediker

### NN 102/1995 (14.12.1995.), Program majstorskog ispita za zanimanje - majstor pediker

Temeljem članka 52. stavka 2. Zakona o obrtu ("Narodne novine"
br. 77/93), po prethodno pribavljenom mišljenju Hrvatske obrtničke komore,
ministar gospodarstva donosi:

## PROGRAM

### MAJSTORSKOG ISPITA ZA ZANIMANJE - MAJSTOR PEDIKER

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz slijedećih
ispitnih područja:

1. Gospodarstvo i pravni propisi

2. Osnove podučavanja naučnika

III.

Područje gospodarstva obuhvaća slijedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, upotreba materijala i skladište, oblici racionaliziranja, uprava,
utjecaja automatizacije na organizaciju rada u obrtu ;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
šeme, prethodna i naknadna kalkulacija ;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća slijedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove(Zakon o radu),

- pravo na socijalno i privatno osiguranje, naročito pravo na zdravstveno,
penziono, pravo na osiguranje u slučaju nesreće, pravo na osiguranje života,
stvari, osiguranje od odgovornosti, starosnu penziju samostalnih obrtnika,

- pravo na stvaranje imovine,

- porezni sustav

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone ;

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava;

- obrt u privredi i društvu, razvoj, izgradnja i zadaci obrtničke-komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja naučnika ispitanik mora pokazati znanje
iz slijedećih područja:

1. Osnovna pitanja stručnog obrazovanja (zadaci i ciljevi ovog obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi...

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice...

3. Suradnja obrtnička radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mladu generaciju, tipične
razvojne pojave i način ponašanja u mladenačkoj dobi, motivacija kao faktor
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teoretska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja" označena u rubrici
"Šifra, naziv zanimanja i stupanj stručne spreme" brojem 2. (Pravilnik
o vezanim i povlaštenim obrtima "Narodne novine" br. 31 od 9.
svibnja 1995. g).

VIII.

Programske cjeline stručno-teoretskog i praktičnog dijela ispita za
navedena zanimanja obuhvaćaju:

a) praktični dio ispita

b) neophodna stručno teoretska zanimanja za vješto obavljanje poslova
primjerenih obrtu.

IX.

Ispitni sadržaj za majstorski ispit za zanimanje majstor pediker, koje
je u skladu s Pravilnikom o vezanim i povlaštenim obrtima ("Narodne
novine" br. 31/95) označeno šifrom 51412, je:

MAJSTOR - PEDIKER

I. Područje rada

- ocjena kože i noktiju,

- uređivanje noktiju na nogama i rukama (pedikiranje i manikiranje),

- odstranjivanje zadebljanja kože i natisaka, obrada žuljeva i bradavica,

- njega nogu i ruku (razne tehnike masaže, kreme i losioni),

- depiliranje nogu.

II. Sadržaji ispita

1. Praktični dio ispita

Na praktičnom dijelu majstorskog ispita,ispitanik izrađuje dva do tri
zadatka koji su obuhvaćeni područjem rada majstora - pedikera.

Moguće su radne pcobe, npr.:

- ocjena kože nogu i ruku i ocjena noktiju,

- odabir i priprema pedikerskog i manikirskog pribora i alata,

- priprema nogu za pedikiranje,

- podrezivanje i oblikovanje noktiju, te odstranjivanje i saniranje
uraslih noktiju,

- odstranjivanje zadebljale kože i natisaka (kurje oči),

- obrada žuljeva i bradavica,

- dezinfekcija noktiju i stopala, te masaža ljekovitim i relaksirajućim
kremama,

- lakiranje noktiju na nožnim prstima,

- odabir i primjena sredstava za depiliranje nogu,

- dezinfekcija nogu nakon depiliranja,

- primjena raznih tehnika masaže nogu,

- priprema ruku za manikiranje (kupke, skidanje starog sloja laka),

- podrezivanje i oblikovanje noktiju, odstranjivanje uraslih noktiju
i kožice oko noktiju,

- dezinfekcija noktiju i razne tehnike masaže šake i ruku uz primjenu
relaksirajućih i hranjivih krema,

- lakiranje noktiju..

2. Sadržaji majstorskog ispit za vješto obavljanje poslova primjerenih
podikerskom obrtu

2. 1. Preparati

- poznavanje osnovnih preparata koji se koriste u pedikerskom i manikerskom
zanatu prema njihovom sastavu i namjeni:

- otapala za skidanje laka s noktiju - otopine za dezinfekciju noktiju
i kože, pedikerskog i manikerskog pribora i alata,

- preparati za njegu nogu i ruku (kupke, kreme i losioni),

- preparati i sredstva za depiliranje,

- lakovi za nokte.

2.2. Sadržaji iz područja estetike

- estetski principi u manikerstvu i pedikerstvu,

- moda i čimbenici koji utječu na modu,

- estetski izgled njegovanih ruku i nogu,

- praćenje zdravstvenih i modnih trendova u njezi ruku i nogu.

2.3. Tehnologija manikerstih i pedikerskih postupaka

- organiziranje procesa rada u pedikerskom salonu,

- raspored poslova, analiza i praćenje operativnog plana,

- normiranje poslova u pedikersko-manikerskom zanimanju,

- postupak pripremanja korisnika usluge za pedikiranje, odnosno manikiranje
(skidanje starog laka s noktiju, kupke),

- postupak podreživanja i oblikovanja noktiju,

- odstranjivanje i korigiranje nepravilnosti kod rasta noktiju,

- odstranjivanje kožice oko noktiju, zadebljane kože na nožnim prstima,
petama i tabanima,

- odstranjivanje eventualnih natisaka (kurje oči), saniranje žuljeva
i bradavica,

- dezinfekcija nakon pedikiranja, odnosno manikiranja.

- utrljavanje relaksirajućih ili hranjivih krema i losiona i masaža
nogu i ruku,

- lakiranje noktiju prema želji korisnika usluge.

2.4. Aparati i pribor

- poznavanje osnovnog i specitičnog pribora za manikiranje i pedikiranje,

- higijensko održavanje cjelokupnog pribora za pedikiranje i manikiranje,

- poznavanje funkcije električnih aparata koji se koriste u pedikerstvu
i važnost njihovog redovitog servisiranja,

- higijensko održavanje bazena za kupke,

- poznavanje funkcije i korištenja raznih aparata za masa žu.

Klasa : 311-02/95-01 /523

Urbroj : 526-01-95-20

Zagreb, 27. studenoga 1995.

Ministar

Davor Štern, dipl. ing. v. r.

Ostalo, NN 102/1995-1700